สวัสดีค่ะพอดีมีอาการแสบร้อนบริเวณรอบขอบปากค่ะ คันบ้างบางครั้ง ไม่ทราบว่าเกิดจากสาเหตุอะไรคะ และสามารถรักษาได้อย่างไร
สวัสดีค่ะ อาการแสบร้อนบริเวณขอบปาก อาจเกิดจาก1.เป็นอาการเริ่มแรกของโรคเริม ซึ่งต่อมาจะมีตุ่มน้ำใสเกิดขึ้น แล้วจะแตกออกกลายเป็นแผลตื้นๆ หรือมีเยื่อบุริมฝีปากลอกออก2. การแพ้หรือระคายเคืองจากสารเคมีต่างๆ เช่น แพ้ลิปสติก ลิปมัน ยาสีฟัน หรือได้ไปใช้ปากเป่าเครื่องดนตรี หรืออมโลหะบางอย่าง หรืออาจแพ้สิ่งที่ทานเข้าไปก็ได้ โดยอาจไปสัมผัสโดนริมฝีปากเข้า ทั้งนี้มักมีอาการคันร่วมด้วย และอาจทำให้ริมฝีปากบวมได้3. การทานอาหารรสเผ็ด4. โดนแมลงสัตว์กัดต่อย5. ความรู้สึกสัมผัสผิดปกติหรือความรู้สึกสัมผัสเพี้ยน (paresthesia) อาจเกิดจากเส้นประสาททำงานผิดปกติชั่วคราว หรือมีโรคปลายประสาทอักเสบที่เกิดจากสาเหตุต่างๆ แต่อาการจะเป็นอย่างต่อเนื่องหรือเรื้อรัง และมักเป็นที่บริเวณผิวหนังอื่นๆ มากกว่าที่ปากในเบื้องต้น ให้งดการใช้ลิปสติก ลิปมันต่างๆ ดื่มน้ำเปล่ามากๆ ไม่ทานอาหารรสเผ็ด ไม่ทานอาหารแปลกๆ และสังเกตอาการไปก่อน หากอาการไม่ดีขึ้น ก็ควรไปพบแพทเพื่อหาสาเหตุค่ะ